'Facebook-verkragter' sit baie lank | Maroela Media
Die reeksverkragter Thokozani Jiyane (23) is in die hooggeregshof in Johannesburg tot agt keer lewenslange tronkstraf gevonnis vir die verkragting van 10 vroue.
Jiyane, wat ook as die Facebook-verkragter bekend staan, is tot 'n verdere 223 jaar tronkstraf gevonnis nadat hy skuldig bevind is aan 17 aanklagte van verkragting, 10 aanklagte van roof met verswarende omstandighede, twee aanklagte van ontvoering en aanranding met die doel om ernstig te beseer, asook drie aanklagte van bedrog.
Jiyane se skrikbewind het in Reigerpark aan die Oos-Rand begin en hy het van Desember 2019 af as die Facebook-verkragter bekend gestaan. Hy het sy slagoffers op Facebook gelok deur voor te gee dat hy in die filmbedryf is en 'n klerereeks besit. Hy het werk aan niksvermoedende vroue gebied en sodra hulle hiervoor geval het, het hy vir hulle boodskappe op Facebook en WhatsApp gestuur en foto's van hulle versoek.
Volgens kol. Noxolo Kweza, polisiewoordvoerder, het Jiyane daarna 'n ontmoeting met die vroue gereël en versoek dat hulle met 'n taxi na die Angelo- informele nedersetting in Boksburg reis. Hy sou hulle dan sover kry om na 'n afgeleë en beboste gebied te stap waar hy hulle gewurg en verkrag het. Jiyane het ook sy slagoffers beroof. Jiyane se slagoffers het van onder meer Middelburg in Mpumalanga, Hammanskraal, KwaMhlanga, Soweto, Vosloorus en Westonaria gekom.
Jiyane is in Maart 2020 in die Angelo- informele nedersetting in hegtenis geneem. Hy is ook in Oktober 2019 in Delmas, Mpumalanga, in hegtenis geneem, maar die saak is nooit op die hofrol geplaas nie.
Ondanks struikelblokke met forensiese bewyse is die Facebook-gesprekke tussen Jiyane en sy slagoffers suksesvol ingespan om sy skuld te bewys. Jiyane is ook positief deur ses van sy slagoffers tydens 'n uitkenningsparade geïdentifiseer.
Genl.maj. Tommy Mthombeni, waarnemende polisiekommissaris van Gauteng, het die ondersoekspan geloof en die vonnis verwelkom.
Ramaphosa aan Zondo: 'Ek sal nie weghardloop van my besluite'
Hoop nie hulle laat hom ooit toe om perool of kans kry om uit te kom nie.
hy moet sit vir die res van sy lewe maar sy pap en water pampoen geniet Hy behoort nie in die samelewing nie …. sy aksies n reaksie =SIT!
Vir ń slag goeie nuus uit ń slegte gebeurtenis. As meer van hulle sulke straf opgelê word sal hul seker dink voor hul aan hul siek gedagtes oorgee.